Paramedikus sterf op ongelukstoneelJacqline Coetzee. Foto: Facebook Boodskappe van medelye het oor die naweek op sosiale media ingestroom nadat twee mense, een ŉ paramedikus, op ŉ ongelukstoneel in Centurion gesterf het. Jacqline Coetzee, ŉ paramedikus van Emer-G-Med, en Howard Dickinson, ŉ pa van Pretoria, is Vrydagaand dood in ŉ botsing tussen ŉ bakkie en ŉ ambulans op die hoek van Lenchen- en John Vorsterrylaan. Coetzee was een van die paramedici op die toneel van ‘n ander ongeluk toe die botsing gebeur het. Emer-G-Med het in ŉ verklaring gesê nog ŉ Emer-G-Med-paramedikus en ŉ vrywillige paramedikus van Emer-G-Med wat ook op die toneel was, is in die botsing beseer en na ŉ Johannesburgse hospitaal gehaas. Volgens Braam Kruger, woordvoerder van Emer-G-Med, was een van die beseerdes teen Maandagmiddag steeds in ŉ kritieke toestand, terwyl die ander persoon se toestand stabiel was. Howard Dickinson. Foto: Facebook Kruger wou nie verdere inligting oor die botsing verskaf nie en het gesê die presiese gebeure sal ondersoek word. Emer-G-Med het intussen die oorhoofse foto van sy amptelike Facebook-blad na ŉ rouband verander ter nagedagtenis aan Coetzee. Verskeie boodskappe van medelye is op die blad gedeel, onder meer deur ander ambulans- en veiligheidsdienste soos Monitor Net, Londoloza Protection Group en Emergency and Response Equipment CC. Maroela Media het verlede week berig nóg ŉ paramedikus, Vicky Govender van ER24, is dood toe hy in ŉ ernstige motorongeluk betrokke was terwyl hy op ŉ noodgeval te midde van die hewige storm in Durban, KwaZulu-Natal, gereageer het.